google/wiki40b huggingface dataset:
ארביטראז'

דוגמה מספרית

נניח שברגע מסוים נסחרת אונקיה של זהב במחיר של 500 דולר בשיקגו ובמחיר של 400 אירו בפרנקפורט. אם שער החליפין בין המטבעות עומד על דולר ו-30 סנט לאירו, ניתן לרכוש את אונקיית הזהב ב-500 דולר בשוק האמריקאי, למכור אותה באירופה ולהמיר את מחירה ל-520 דולר. כך נוצר רווח של 20 דולר. רווח זה נקרא בשפת הסוחרים "כסף על הרצפה", שכן זהו רווח בטוח נטול סיכון. היותו רווח נטול סיכון הוא גם הגורם לבסוף לסגירת מרווח הארביטראז' על בסיס עקרון ״היצע וביקוש״. אם נחזור לדוגמה, הרי שכל סוחר מעוניין להרוויח רווח נטול סיכון. לכן יהיו עוד ועוד סוחרים שירצו לקנות זהב ב 500 דולר בשיקגו, ולמכור אותו ב 400 אירו בפרנקפורט. הביקושים יגרמו לעליית מחיר הקניה בשיקגו, (מאחר שההיצע מוגבל) ולעומתם ההיצעים יגרמו לירידת המחיר בפרנקפורט. במקרה זה ילך רווח הארביטראז' ויצטמצם. תהליך זה ימשיך עד שהרווח ייסגר (או שיגיע לגודל שהופך את כל התהליך לבלתי כדאי).
רולו ארמסטרונג

שיתופי פעולה

רולו, יליד לונדון,  הוא ממקימי ההרכב "פיית'לס" ב-1995. מזוהה בעיקר בעקבות עבודתו עם סיסטר בליס, שהשתייכה להרכב זה.
בשנת 2000 שיתף פעולה עם מארק בייטס, בהרכב "Dusted". אלבומם השני מ-2005, "Safe From Harm", יצא במספר גרסאות, בהן גרסת ספר ששילבה איורים ושירים, העוסקים בילדות ובחיי משפחה לא פשוטים. השיר "Always Remember To Respect And Honour Your Mother" יצא בשני חלקים, בגרסת וידאו שממחישה את הספר, ובגרסת Deep Dish שהופקה בין היתר על ידי דיידו. 
רולו שיתף פעולה גם עם אחותו הצעירה, הזמרת דיידו, לה הפיק שניים מאלבומיה - "No Angel" ו-"Life for Rent". באלבומו "When We Were Young", שיצא בשנת 2000, שרה דיידו את השירים "Winter" ו-"Hurt you". בגרסה מאוחרת יותר של השיר "Hurt you" שיצאה במסגרת ההרכב "Dusted", נכללים שני חלקים, בראשון שרה דיידו את מילות השיר ובשני מקריא רולו קטע מהשיר. 
בשנת 2011 היה רולו מועמד לפרס אוסקר בקטגוריית השיר הטוב ביותר, ככותב השיר "If I Rise", בשיתוף פעולה עם דיידו ואיי. אר. ראמן. השיר זכה בפרס איגוד המבקרים לשנת 2011 כשיר הטוב ביותר. באותה שנה עבד עם סיסטר בליס ודיידו על השיר "Everything to loose", שנכלל בהמשך במוזיקת הרקע של הסרט "סקס והעיר הגדולה".
מועדון ספורט 25 באפריל

היסטוריה

המועדון הוקם ביולי 1949, כמועדון ספורט ובית ספר מרכזי לאימון (중앙체육강습소체육선수단), שבהמשך שינה שמו למועדון ספורט 8 בפברואר, על שם תאריך הקמת צבא העם הקוריאני (8 בפברואר 1948). ב-26 ביוני 1972, שונה השם שוב, בפקודת קים ג'ונג-איל, לשם הנוכחי; זאת על שם תאריך הקמת קבוצת הגרילה שלחמה ביפנים וקים פיקד עליה. הקבוצה נחשבה לקודמתו של הצבא והוקמה ב-25 באפריל 1932. קבוצה חדשה בשם מועדון ספורט 8 בפברואר הוקמה ב-2015 אחרי שהוחלט ש-8 בפברואר יהפוך לחג אזרחי. המועדון החל לקחת חלק בתחרויות ב-2016;(הקישור אינו פעיל, June 2018).]
באופן רשמי, מועדון זה נקרא בשם קבוצת הספורט 25 באפריל "מועדון הספורט של ההגנה הלאומית" (4.25 체육단 '국방체육단'), כאחד מתוך מספר מועדוני ספורט השייכים לצבא ולקבוצת הספורט 25 באפריל.
קבוצת הכדורגל לגברים משחקת בליגת הכדורגל המובילה בצפון קוריאה, והיא המוצלחת ביותר במדינה, עם זכייה ב-17 אליפויות לאומיות. אצטדיון הבית הוא אצטדיון יאנגאקדו ואצטדיון 1 במאי לאירוח תחרויות בינלאומיות. ב-2015, 25 באפריל השיגה הישג נדיר, כשגם קבוצת הגברים וגם קבוצת הנשים זכו באליפויות הלאומיות.

יריבויות

היריב העיקרי הוא מועדון אמרוקאנג ששייך למשרד לביטחון העם, כך היריבות המקצועית בין הצבא למשרד ביטחון העם עוברת גם למגרשי הספורט. ישנה יריבות גם עם מועדון פיונגיאנג סיטי, כחלק מ"הדרבי של פיונגיאנג".
מראה השנה של עלית

מראה השנה של עלית (Elite Model Look) היא תחרות דוגמנות הנערכת מדי שנה על ידי סוכנות הדוגמנות עלית. מטרת התחרות היא לגלות דוגמניות חדשות שיעבדו בשוק האופנה הבינלאומי ויהוו פנים חדשות בתעשייה. בתחרות משתתפות מדי שנה בערך 350,000 מתמודדות מבערך 70 מדינות המתמודדות בדרך כלל לפני זה בתחרויות ארציות על מנת לייצג את מדינתן בתחרות.
לראשונה נערכה התחרות בשנת 1983 ומשנת 1985 היא נערכת בכל שנה.
סמל אורגון

סמל מדינת אורגון או החותם של מדינת אורגון (באנגלית: Oregon State Seal) הוא סמל מדינת אורגון שבארצות הברית. סמל זה עגול. בטבעת החיצונית רשום שמה של המדינה באנגלית: "State of Oregon" ושנת הצטרפותה לארצות הברית - 1859. במעגל הפנימי מופיע עיטם לבן-ראש - הציפור הלאומית של ארצות הברית הניצבת על גבי מגן הכולל הרים, עגלה הנמשכת על ידי שני שוורים, האוקיינוס השקט בו מפליגה אוניית מלחמה של הצי המלכותי הבריטי המפליגה הרחק מהחוף, ואוניית קיטור אמריקאית המפליגה לעבר החוף. בתחתית הסמל מופיעה מחרשה, גרזן ואלומת שיבולים המסמלים את חקלאות המדינה.
סביב מגן האבירים 33 כוכבים המסמלים את המדינות אשר היוו חלק מארצות הברית קודם להצטרפותה של אורגון.
הסמל מופיע על צידו הקדמי של דגל מדינת אורגון.
גברייל דרז'אבין

חייו

דרז'אבין נולד בקאזאן למשפחת אצולה טטרית. בשנת 1762 החל בשרות הצבאי וחמש שנים אחר כך קודם לקצונה. בשנים 1776–1777 השתתף בדיכוי מרד פוגצ'וב. 
בשנת 1782 כתב את האודה "פליצה" בה שיבח את יקטרינה הגדולה. באותה שנה התמנה למושל של גוברנייה באזור קרליה ובשנת 1785 התמנה למושל של גוברניית טמבוב. בשני המקרים ניהל מאבק קשה נגד השחיתות המקומית, דבר שהוביל לבעיות קשות עם האצולה המקומית. בשנת 1789 הועבר לשרות בבירה וכיהן כנשיא קולגיית המסחר (גלגולו הראשון של משרד המסחר והתעשייה) והאחראי מטעם הצאר על ענייני המסחר במדינה.
במקביל היה פעיל מאוד בפעילות ספרותית ופרסם שירים רבים שזכו להצלחה. אחד משיריו נהפך להיות להמנון הלא רשמי של האימפריה עד לתחילת המאה ה-19.
בשנים 1802–1803 היה שר המשפטים. בשנת 1803 עזב את השרות ועבר להתגורר באחוזה משפחתית במחוז נובגורוד. הוא נפטר בשנת 1816 והוטמן בקתדרלה מקומית לא רחוק מהעיר נובגורוד.
דרז'אבין היה ממשיך של המסורת הרוסית בשירה שהחלה עם מיכאיל לומונוסוב. בהתאם להשקפתו המשורר צריך לשבח את מעשי הגבורה ולהוקיע את הפשעים. באודה "פליצה" הוא משבח את יקטרינה הגדולה כדוגמה של מלך נאור ומנגד הוא מתאר את מקורביה המושחתים.
שלמה בוחבוט

ביוגרפיה

בוחבוט נולד במרוקו בשנת 1944. ב-1954 עלה לישראל במסגרת עליית הנוער.
בשנים 1971-1963 עבד במחלקה הסוציאלית של מעלות תרשיחא, וגם שימש מזכיר המשמרת הצעירה במפא"י. בשנת 1974 נבחר כחבר מועצת מעלות תרשיחא, ובמהלך הקדנציה הראשונה שלו, ב-1976, היה לראש המועצה המקומית, תפקיד בו כיהן במשך 42 שנה ברציפות עד (2018). זהו משך הכהונה השני באורכו של אדם כראש יישוב במדינת ישראל. (אברהם קריניצי כיהן 43 שנים כראש עיריית רמת גן).
היה פעיל במפלגת יחד ולקראת הבחירות לכנסת ה-11 שובץ מטעמה במקום החמישי, אך לא נכנס לכנסת לאחר שהרשימה זכתה ב-3 מנדטים. בשנת 1992 נבחר לכנסת מטעם מפלגת העבודה, אך אחרי קדנציה אחת בלבד העדיף להתמקד בתפקידו כראש המועצה, מה גם שהחוק האוסר על חברי הכנסת לכהן במקביל כראשי רשויות מקומיות עמד להיכנס לתוקפו. 
עם הפיכתה של מעלות-תרשיחא ממועצה מקומית לעיר, בשנת 1996, שונה גם תוארו של בוחבוט, והוא הפך לראש העירייה הראשון שלה.
לקראת הבחירות לכנסת ה-17 עזב בוחבוט את מפלגת העבודה והצטרף לקדימה, ממנה פרש לאחר שנה. בהמשך שב למפלגת העבודה.
בוחבוט מנחה תוכנית רדיו בשם "קו העימות" ברדיו ללא הפסקה.
בשנת 2009 נבחר לשמש ראש מרכז השלטון המקומי בישראל. בהמשך השנה התפרסם תחקיר במוסף "שבעה ימים" של ידיעות אחרונות, שבו נטען כי ניצל את מעמדו כראש עיריית מעלות-תרשיחא כדי להיטיב עם מקורבים.
ב-2018 התמודד מול ארקדי פומרנץ במירוץ לראשות העיר. בסיבוב השני הובס על ידי פומרנץ, שגרף 64% מהקולות.
בנו של שלמה בוחבוט הוא השחקן והבמאי אייל בוחבוט.
RNA רפליקאז

RNA רפליקאז (ידוע גם כ-RNA-dependent RNA polymerase ובקיצור RdRP) הוא אנזים המזרז שכפול של RNA מתבנית RNA. אנזים זה שונה מהאנזים הנפוץ RNA פולימראז, אשר מזרז שעתוק RNA מתבנית של DNA. 
RNA רפליקאזות של נגיפים התגלו בתחילת שנות השישים של המאה ה-20 במחקרים על נגיפי mengovirus ונגיפי פוליו, כאשר נצפה כי נגיפים אלו לא היו רגישים לחשיפה לאקטינומיצין D, סם המעכב סינתזה של RNA על פי DNA בתא. העדר הרגישות העלה את ההשערה כי ישנו אנזים מסוים לנגיף אשר מסוגל להעתיק RNA מתבנית RNA ולא מתבנית DNA.
הדוגמה המוכרת ביותר ל-RNA רפליקאז נמצאת בנגיף הפוליו. נגיף זה העשוי RNA נכנס לתא באמצעות קולטן המעורר אנדוציטוזה. בתא משמש ה-RNA כתבנית לסינתזה של RNA תואם. הגדיל התואם הנוצר יכול לשמש גם הוא כתבנית לייצור העתקים נוספים של הגנום הנגיפי שמאוחר יותר נעטפים, ומשוחררים מן התא, ומסוגלים לפגוע בתאים נוספים. יתרונה של שיטת ריבוי זו הוא שהיא אינה כרוכה בשלב DNA, העתקה היא מהירה וקלה. חסרונה של שיטה זו הוא בכך שאין העתק גיבוי של DNA.
דוגמאות נוספות ניתן למצוא בפילו-ווירוסים דוגמת ווירוס מרבורג או ווירוס האבולה.
לאיקריוטיים רבים יש גם RNA רפליקאזות, אשר מעורבות ב-RNAi. הרפליקאזות מגבירות את כמות ה-microRNA וה-stRNA ומייצרות RNA דו גדילי באמצעות siRNA כתחלים.
קייקיליוס

קייקיליוס (ביוונית: Καικίλιος) היה נואם והיסטוריון סיציליאני יהודי, שפעל בתקופת אוגוסטוס קיסר.
קול המוסיקה

ביריד המזרח

שידורי מוזיקה בישראל החלו ביריד המזרח בשנת 1932. בעת קיום היריד הופעלה לראשונה תחנת שידור בשפה העברית והתחנה הקדישה זמן לשידורי מוזיקה.

בקול ירושלים

בשנת 1936 התרחבו שידורי התחנה כאשר נפתחה תחנת הרדיו של שירות השידור של פלשתינה (באנגלית: Palestine Broadcasting Service) ובמסגרתה שידר קול ירושלים בעברית. באירוע ההשקה ניגן בפסנתר אריה זקס מבוא לשיר של החזן חיים ויטוריו ויינברג. 
קראל שלמון, מלחין ומנצח יליד גרמניה, מונה למנהל מחלקת המוזיקה של התחנה. 
לצד התחנה הוקם אנסמבל שהורכב ברובו מעולים ממרכז אירופה ואשר ניגן קטעים שונים. בשנת 1938 שלמון הקים על בסיסו את תזמורת שירות השידור של פלשתינה, אשר הפכה לימים לתזמורת הסימפונית ירושלים. 
בתוכנית הקונצרטים הושם דגש על נגינת מוזיקה קלאסית ישראלית מפרי עטם של מלחינים שחיו באותה תקופה בארץ ישראל. בקונצרטים בשנת זו נכללו סוויטות לכלי קשת מאת ורדינה שלונסקי, יוסף טל ומרדכי סתר; ווריאציות על שיר פלסטיני מאת קראל שלמון; ושיר ערש למיתרים מאת המוזיקולוג פטר עמנואל גרדנויץ. 
מנצח התזמורת היה שבתי פטרושקה והוא גם ניגן בה בקונטרבס ובחצוצרה, כתב מוזיקה לתסכיתים וערך עיבודים מוזיקליים.

בקול ישראל

לאחר מלחמת השחרור התאחדה "קול ירושלים" עם קול ישראל. בשנת 1962 פוצלו שידורי "קול ישראל" לרשת א' ורשת ב' ולשידורי המוזיקה הוקדשו 4 - 6 שעות ביום.
לאחר כינון היחסים הדיפלומטיים עם גרמניה החלו לשדר גם מוזיקה ושירה בשפה הגרמנית. זאת, ביוזמתו של שבתי פטרושקה.
לוטה

היסטוריה

מושל צ'ילה אנחל דה פרדו ייסד ב-12 באוקטובר 1662 את העיר סנטה מריה דה גואדלופה במקום בו שוכנת כיום לוטה, אך עיר זו לא החזיקה מעמד במהלך מלחמת האראוקו.
במהלך המאה ה-19 נתגלה באזור פחם רב, וב-1840 הוקם המכרה המרכזי שזכה לכינוי "אל צ'יפילון דל דיאבלו" (El Chiflón del Diablo) - "רוח השטן". אורח חייהם הקשה של הכורים תואר בספר subterra ("מתחת לאדמה") מאת הסופר הצ'יליאני יליד העיר בלדומרו ליו.
לוטה עצמה קיבלה מעמד של יישוב ב-5 בינואר 1875, וב-30 בנובמבר 1881 קיבלה מעמד של עיר. ב-1897 הוקמה בה תחנת הכוח ההידרואלקטרית צ'יווילינגו, שהייתה הראשונה מסוגה בצ'ילה, ויש סברות שתומאס אלווה אדיסון היה מעורב בתכנונה.
במשך שנים רבות החזיקו בבעלות על המכרות מתיאס קוסיניו ותומאס גרלנד, אך הם הולאמו ב-1970, בתקופת שלטונו של סלוודור איינדה. באותה העת הועסקו בהם כ-18 אלף כורים. לאחר ההפיכה הצבאית של אוגוסטו פינושה ב-1973 נאסרו רבים ממנהיגי הכורים, ופעילות המכרות צומצמה. במהלך שנות ה-90 הועלו ספקות באשר להצדקה הכלכלית שבהפעלת המכרות, במיוחד נוכח קשיים בתחרות עם מחירי הפחם הקולומביאני. בשלב ראשון, פוטרו 4,000 כורים ב-1993, וב-1997 חדלו המכרות לפעול. כתוצאה מכך תושבים רבים נותרו מובטלים, והעיר נקלעה למשבר ממנו טרם התאוששה.
מכרה הפחם פתוח כיום למבקרים, והוא אחד ממוקדי המשיכה לתיירים בעיר, לצד חוף הים שלה ופארק לוטה, שהוקם בין 1862 ל-1873 ביוזמת רעייתו של בעל המכרות, איסידורה קוסיניו.
שנות ה-90 של המאה ה-13

אירועים בולטים בעולם

פרק זה לוקה בחסר. אנא תרמו לוויקיפדיה והשלימו אותו.

אסונות

פרק זה לוקה בחסר. אנא תרמו לוויקיפדיה והשלימו אותו.

התנקשויות, חיסולים, וניסיונות התנקשות

פרק זה לוקה בחסר. אנא תרמו לוויקיפדיה והשלימו אותו.

מדע וטכנולוגיה

פרק זה לוקה בחסר. אנא תרמו לוויקיפדיה והשלימו אותו.

אישים בולטים

פרק זה לוקה בחסר. אנא תרמו לוויקיפדיה והשלימו אותו.
אנטקיה

אתרים

פרק זה לוקה בחסר. אנא תרמו לוויקיפדיה והשלימו אותו.  
בעיר שוכן המוזיאון הארכאולוגי של האטיי המרכז ממצאים ארכאולוגים מהאזור. אוסף המוזיאון כולל מעל 35,000 פריטים. אגף מיוחד מוקדש לפסיפסים ואוסף המוזיאון הוא אחד האוספים הגדולים בעולם בנושא זה.
דאנקן הולדיין

ביוגרפיה

הולדיין למד בלונדון ואחר כך באוניברסיטת קיימברידג', שם קיבל את תואר הדוקטור שלו בשנת 1978. 
בשנת 2012 קיבל את פרס דיראק.
הולדיין זכה בפרס נובל לפיזיקה ב-2016, יחד עם דייוויד ג'יימס ת'אולס וג'ון מייקל קוסטרליץ, על גילויים תאורטיים של מעברי פאזה טופולוגיים בחומר מעובה (ת'אולס קיבל מחצית מסכום הזכייה, ושני האחרים קיבלו רבע מהסכום כל אחד).
חי כיום בפרינסטון, ניו ג'רזי, ארצות הברית.

מחקר מדעי

פרק זה לוקה בחסר. אנא תרמו לוויקיפדיה והשלימו אותו.
למבורגיני

היסטוריה

למבורגיני היה אספן נלהב של מכוניות ספורט ובין השאר היו תחת ידיו מספר דגמים של חברת פרארי. בעקבות תקלה במצמד של מכונית הפרארי שלו הוא פנה למפעל ורצה לדבר עם אנזו פרארי, אך נענה בשלילה (גרסה אחרת היא שאנזו פלט לעברו בכעס "מה אתה מבין בייצור מכוניות ספורט"), ולאור זאת החליט שהוא יקים מפעל מתחרה וייצר מכוניות טובות מאלו של אנזו. לחברה הוא בחר בסמל של שור זועם, לאחר שביקר בחוות שוורים המשמשים למלחמת שוורים בספרד והוא אף היה בן מזל שור. במהלך השנים נקראו חלק מדגמי המכוניות של החברה בשמות של שוורים היסטוריים כמו דיאבלו, הורקאן, מורצ'יילאגו ועוד.
Cool Girl

רקע והפקה

הסינגל נכתב על ידי טובה לו,  לודוויג סודרברג, ויעקוב ג'רלסטרום. לו ספירה שהשיר נכתב על מערכת יחסים לא מסורתית ולא מונוגמית, לפיה הזמרת מתארת את עצמה כ"בחורה מגניבה" המעוניינת במערכת יחסים פתוחה.
בסמוך לצאתו, עלה השיר לרשת הזרמת המדיה ספוטיפיי.

וידאו קליפ

הווידאו קליפ המלא שיצא עבור השיר הועלה לערוץ היוטיוב של לו ב-19 באוגוסט 2016.
רובן סמדו

קריירת מועדונים

סמדו הצטרף לאקדמיית הנוער של ספורטינג ליסבון בגיל 16. ב-11 באוגוסט 2013 הוא ערך את הופעת הבכורה שלו בקבוצה הבוגרת כאשר הוא כובש במשחק ידידות נגד פיורנטינה.
בעונת 2013/14 שיחק סמדו במדי קבוצת המילואים של ספורטינג ליסבון מהליגה הפורטוגלית השנייה. ב-26 באוגוסט 2014 הושאל לעונה לקבוצה הספרדית, ראוס.
בעונת 2015/16 סמדו חזר לסגל הקבוצה הבוגרת של ספורטינג ליסבון. את משחק הבכורה התחרותי הראשון ערך ב-9 באוגוסט כאשר הוא נכנס כמחליף בניצחון 1-0 על היריבה העירונית, בנפיקה ליסבון, במסגרת הסופר קאפ הפורטוגלי. חמישה ימים לאחר מכן הוא הושאל לויטוריה סטובאל. בחלון העברות של ינואר 2016 הוא הוחזר לספורטינג ליסבון עקב משבר פציעות בהגנה.
ב-18 בפברואר 2016 סמדו ערך את הופעת הבכורה שלו בקמפיין אירופי בהפסד 0-1 לבאייר לברקוזן במסגרת שלב 32 האחרונות של הליגה האירופית. באותו המשחק נשלף לעברו הכרטיס האדום, מה שהשאיר את קבוצתו בעשרה שחקנים.
ב-7 ביוני 2017 סמדו עבר לויאריאל הספרדית תמורת 14 מיליון אירו.
ב-19 ביולי 2018 הושאל סמדו לוסקה לעונה אחת. בינואר בוטלה השאלתו, והוא הושאל מחדש, הפעם לריו אבה הפורטוגלית.
ב-26 ביוני 2019 חתם סמדו באולימפיאקוס לארבע שנים.
שקר לי

עלילה

צוות החוקרים של לייטמן מורכב ממומחים לניתוח פסיכולוגי על פי הבעות פנים ו"מיקרו הבעות" והם מסוגלים לדעת האם בן אדם: משקר, לחוץ, כועס, עצוב וכו'.
הסדרה מדברת על אפקטים פסיכולוגים שונים, כגון אפקט ורתר, ועל כך שהבעות הפנים מסגירות את תחושת האדם ומחשבותיו.
בכל פרק נתקלים צוות החוקרים במקרים מסתוריים, אותם הם חוקרים כדי להגיע לאמת דרך ההבעות של הנחקרים [כמו שהוסבר קודם לכן - מיקרו הבעות].
לרוב, הסדרה מלאה בתפניות עלילתיות מפתיעות.
אליפות העולם בכדורסל נשים

היסטוריה

כמו אליפות העולם לגברים, גם אליפות זו נוצרה על ידי פיב"א. האליפות הראשונה נערכה בשנת 1953, שלוש שנים אחרי אליפות העולם הראשונה לגברים. בשנים המוקדמות, לא נערכה האליפות לנשים באותה השנה שבה נערכה אליפות הגברים ובנוסף, היא לא נערכה בעקביות כל ארבע שנים. החל משנת 1986 מתקיימת האליפות באותה שנה כמו האליפות לגברים. שינוי נוסף בתקנות נעשה בשנת 1974, אז נקבע גובה הסל במשחקי נשים למטר ושישים ושלושה סנטימטרים על מנת לאפשר גם לנשים יכולת הטבעה.
עד כה זכו רק ארבע נבחרות באליפות הנשים. נבחרת ארצות הברית זכתה תשע פעמים באליפות, כולל ארבע פעמים בשש האליפות האחרונות. ברית המועצות זכתה בתואר שש פעמים, כולל חמש פעמים רצופות בין השנים 1959-1975. שתי הנבחרות האחרות שזכו באליפות הן: ברזיל (1994) ואוסטרליה (2006).
ישראל הגישה את מועמדותה לאירוח הטורניר ב-2018 אך הפסידה את האירוח לספרד.
סופרקביטציה

בתחום הטכנולוגיה הימית, סופרקביטציה היא טכנולוגיה הנעזרת באפקטים של קביטציה כדי ליצור בועה של אדים בתוך פאזה נוזלית של זורם הגדולה מספיק כדי לעטוף לחלוטין עצם הנע דרך הזורם, באופן שמפחית משמעותית את הגרר שפועל על העצם ומאפשר לו לפתח מהירויות גבוהות מאוד. יישומים קיימים של הטכנולוגיה הזאת מוגבלים בעיקר לקליעים או לטורפדו, כמו גם לסוגים שונים של מדחפים, אולם באופן תאורטי ניתן ליישם את הטכניקה גם לצורך הנעה של כלי תחבורה ימיים גדולים (צוללות).
האתגר המרכזי בפיתוח הטכנולוגיה אינו טמון במנגנון ההנעה בלבד אלא דווקא במנגנון ההנחיה; יכולת התמרון הקלאסי (באמצעות הגאים) של כל קליע שהוא, אטמוספירי או תת-מימי, תלויה ביחס ישר בחוזק הגרר שפועל על העצם, וכיוון שהטכנולוגיה מתבססת על הפחתת הגרר, שיטת התמרון בעזרת הגאים אינה אפקטיבית במקרה זה. היגוי של קליע או טורפדו המונעים בדרך זאת חייבים להתבצע לפיכך באמצעות תהליכים מורכבים בהרבה הכרוכים בעיוות צורת הבועה לכדי צורה אסימטרית שתייצר כוח פנייה. כיום, קיימים דיווחים שבצי האמריקני ובצי הסיני עמלים על פיתוח צוללות עם הנעת סופרקביטציה.

עקרון פיזיקלי

במים, קביטציה מתרחשת כאשר לחץ המים יורד אל מתחת ללחץ האדים של המים, כך שנוצרות בועות של אדים. מצב כזה יכול לקרות כאשר מים מואצים למהירויות גבוהות, כמו למשל באזור המדחפים של אונייה. ככל שעומק המים (או הלחץ שלהם בעבור צינור מים) בו האצת הזורם מתרחשת גדול יותר, כך פוחתת הנטייה לקביטציה שכן גדל הפער בין הלחץ המקומי ולחץ האדים (מספר הקביטציה חסר הממדים הוא מדד לנטייה של בועות אדים להיווצר בתוך נוזל, והוא מחושב כהפרש בין הלחץ המקומי ולחץ האדים, חלקי הלחץ הדינמי). מרגע שהזרימה מאטה שוב, אדי המים ייטמעו בפאזה הנוזלית של המים. אפקט זה אחראי למשל, לשחיקה של מדחפי אוניות, שכן אם בועות האדים קורסות קרוב מאוד לפני השטח של להבי המדחף, הקריסה של כל אחת מפיקה מתקף מרוכז מאוד במרחב ובזמן, באופן שיוצר נזק.
ניתן לצפות בהופעת בועות אדי מים בספל של מים רותחים. במקרה זה לחץ המים אינו מופחת, אלא שלחץ האדים של המים מוגבר באמצעות חימום. אם מקור החום חזק מספיק, הבועות יתנתקו מתחתית הספל ויעלו לפני המים כאדים. במקרה שהספל מורחק ממקור החום הבועות ייטמעו מחדש במים שכשהם מתקררים.
קליע תת-מימי הנע בעזרת סופר קביטציה הוא קליע שצורתו מתוכננת כך שתאתחל את בועת הקביטציה באפו, שאמורה (בין אם באופן טבעי או באופן הנתמך בגז פנימי הנוצר בגוף הקליע) להימשך עד לקצה האחורי של הקליע, באופן שמפחית דרמטית את הגרר שהיה פועל עליו אילו היה בא במגע עם הנוזל שבו הוא שקוע. מאפיין מרכזי של קליע כזה הוא צורת האף, שניתן לעיצוב כדיסק שטוח או כחרוט, אך חייב להיות בעל שפה חדה לאורך היקף האף שמאחוריו מתהווה בועת הקביטציה. אם הבועה אינה באורך המספיק לעטוף את הגוף, מצב שקורה במיוחד במהירויות נמוכות, אז ניתן להרחיב את הבועה באמצעות הזרקה של גז בלחץ גבוה בסמוך לאזור האף.
המהירות הגבוהה מאוד הנדרשת כדי לאתחל את הבועה ניתנת להשגה באופן זמני על ידי חיבור מנוע רקטי חזק לקליע תת-מימי או באמצעות שיגור התחלתי של הקליע באטמוספירה, כאשר לאחר מכן הוא יחדור מהאוויר לפני המים.
אלכסנדרו מוגיורוש

אלכסנדרו מוגיורוש (בהונגרית: Mogyorós Sándor וברומנית: Alexandru Moghioroș;‏ 23 באוקטובר 1911 - 1 באוקטובר 1969) היה פוליטיקאי בכיר ברומניה, מראשי המשטר הקומוניסטי.
מוגיורוש נולד במשפחת איכרים הונגרים, ביישוב סלונטה מארה (Salonta Mare), בטרנסילבניה, אז חלק מהאימפריה האוסטרו-הונגרית ומ-1919 חלק מרומניה. הוא למד ארבע כיתות בבית ספר יסודי ושלוש כיתות בבית ספר מקצועי, כדי להיות מסגר. ב-1929 היה לחבר באיחוד הנוער הקומוניסטי ובהמשך חבר המפלגה הקומוניסטית הרומנית. מ-1933 היה לחבר ומזכיר הוועד המרכזי של איחוד הנוער הקומוניסטי. ב-1936 היה בין הנאשמים במשפט של אנה פאוקר ונידון למאסר של 9 שנים ו-11 חודשים.
אלכסנדרו מוגיורוש שוחרר מהמאסר לאחר הפיכת 23 באוגוסט 1944 ומונה כאחראי מטעם המפלגה הקומוניסטית לפעולות במחוזות חונדוארה ומורש. הוא נבחר לאספה הלאומית הגדולה של רומניה והיה חבר בנשיאות שלה. מ-1950 מילא את תפקיד נשיא הוועד לאיסוף התוצרת החקלאית. מ-1954 היה לסגן ראש ממשלת רומניה עד 1965, חלק מהתקופה היה סגן ראשון לראש הממשלה.
ב-1953 מוגיורוש עמד בראש ועדת המפלגה שחקרה את המקרה של אנה פאוקר. ב-1961 הכשיל את ניסיונם של יוסיף קישינבסקי ומירון קונסטנטינסקו להדיח את גאורגה גאורגיו-דז' והיה מנסח האישומים נגד "הסוטים ימינה".
מונוסודיום גלוטמט

אומאמי

אומאמי (Umami) הוא אחד מחמשת הטעמים היסודיים, מזוהה כטעם "בשרי". מונוסודיום גלוטמט מתפרק, כאמור, ברוק והגלוטמט מפעיל קולטנים ספציפיים בפקעיות הטעם: קולטנים לחומצות אמינו T1R1/T1R3 וקולטנים ספציפיים לגלוטמט mGluR4 ו-mGluR1.

היסטוריה

למרות הימצאותן במזונות רבים, תרומת הגלוטמט וחומצות אמינו אחרות לטעם התגלתה רק במאה ה-20. בשנת 1907 זיהה החוקר היפני קיקונה איקידה (Kikunae Ikeda) מאוניברסיטת טוקיו, גבישים חומים שנותרו לאחר התאדות של תוצר תסיסה של אצות כחומצה גלוטמית. לגבישים אלו היה טעם לא מוגדר אך ברור שמצוי גם במזונות רבים ובפרט באצות. איקידה קרא לטעם החדש אומאמי (umami). הוא גם רשם פטנט על הפקת גבישי חומצה גלוטמית.
חברת אג'ינומוטו (Ajinomoto 味の素) נוסדה לשם ייצור ושיווק מונוסודיום גלוטמט ביפן. פירוש שם החברה אג'ינומוטו הוא תמצית הטעם. שיווק מונוסודיום גלוטמט בארצות הברית החל ב-1947. תהליך ייצור תעשייתי של מונוסודיום גלוטמט מבוסס על תסיסה של עמילן, סלק סוכר, קנה סוכר או מולסה. בשנת 2001 שווקו בעולם 1.5 מיליון טונות מהחומר ושיעור הגידול השנתי בצריכה הוא 4%.

הפקה על ידי חיידקים

יצרנים כדוגמת Ajinomoto משתמשים בזנים נבחרים של חיידקים (Micrococcus glutamicus) כממצים גלוטמט ממצע מזון נוזלי. החומצה הגלוטמית מופרדת ממצע המזון, ועוברת תהליכי טיהור וגיבוש כמלח הנתרן מונוסודיום גלוטמט.

פירוק חלבונים

מקור אחר לחומר הוא חלבונים שעברו הידרוליזה חומצית או הידרוליזה אנזימטית לקבלת חומצות אמינו חופשיות דוגמת גלוטמט. הידרוליזטים של חלבון (בלי הפרדה של גלוטמט משאר חומצות האמינו) משמשים לאותה מטרה כמונוסודיום גלוטמט במזונות דוגמת אבקות מרק, שימורי ירקות ובשר מעובד.

כמות מותרת בשימוש

בשנת 1995 פרסם מנהל התרופות האמריקאי (ה-FDA) מחקר הקובע כי שימוש בחומר במזון בכמות סבירה אינו גורם לפגיעה עצבית. עם זאת קבע המחקר כי גם אנשים שאינם רגישים למונוסודיום גלוטמט יפתחו את התסמינים בתוך שעה מרגע שאכלו שלושה גרמים לפחות של מונוסודיום גלוטמט על קיבה ריקה (במזון מוכן כמות הגלוטמט היא לרוב 0.5 גרמים למנת מזון, ולכן אדם האוכל ארוחות סבירות בגודלן יצרוך פחות מ-1.5 גרמים ליום, וגם זה על קיבה מלאה).
מרגרט המילטון (מדענית)

ראשית דרכה

מרגרט הפילד נולדה לקנת ולרות אסתר הפילד (לבית פארטינגטון). היא סיימה את לימודי התיכון בהנקוק, מישיגן בשנת 1954, ולאחר מכן למדה לתואר ראשון במתמטיקה באוניברסיטת מישיגן אך השלימה אותו במכללת ארלהם באינדיאנה, בשנת 1958. לאחר לימודיה, עסקה המילטון זמן קצר בהוראת מתמטיקה וצרפתית בבית ספר תיכון, בזמן שבעלה השלים את התואר הראשון שלו. הם עקרו לבוסטון, והמילטון התכוונה ללמוד מתמטיקה טהורה באוניברסיטת ברנדייס. בינתיים נטלה משרה זמנית ב-MIT, שבה פיתחה תוכנה לחיזוי מזג אוויר על גבי מחשבי ה-PDP-1 וה-LGP-30 במעבדה לבינה מלאכותית של פרופסור מרווין מינסקי עבור פרופסור אדוארד לורנץ מהמחלקה למטאורולוגיה. באותה עת, מדעי המחשב והנדסת תוכנה טרם הוכרו כתחומי ידע בפני עצמם, אלא היו מלאכות שנלמדו במקום, תוך כדי עשייה.
בין 1961 ל-1963 עבדה המילטון על מיזם SAGE במעבדת לינקולן ב-MIT, שם יצרה תוכנה למטרת איתור כלי טיס עוינים, והשתתפה בעבודות אחרות עבור מעבדות המחקר של חיל האוויר של ארצות הברית בקיימברידג'.

נאס"א

בהמשך הצטרפה המילטון למעבדת צ'ארלס סטארק דרייפר ב-MIT, שעסקה באותה עת בהכנת משימת אפולו. היא התמנתה לאחראית ומנהלת התיכנות במשימה. בשנת 1965.
בנאס"א, הצוות של המילטון היה מופקד על יצירת מערכת ההנחיה של אפולו שתנווט ותנחית את החללית על הירח, ועל פיתוחי המשך של אותה מערכת ששימשו במשימות מאוחרות יותר (לרבות סקיילאב).

אפולו 11

בזכות המילטון נמנע ביטול של משימת אפולו 11 אשר נחתה על הירח. שלוש דקות לפני שרכב הנחיתה הירחי הגיע אל פני הירח, הופעלו כמה אזהרות במחשב. נוצר עומס נתונים נכנסים, מכיוון שמערכת המכ"ם rendezvous (שאינה נחוצה לשם נחיתה) עדכנה שוב ושוב מונה כלשהו, מה שגזל מחזורי חישוב מן המחשב. הודות לעיצוב המוקשח של המחשב, הוא לא נתקע לגמרי אלא הצליח להמשיך לפעול: תוכנת הטיסה של החללית תוכננה כך שתתעדף הליכים חשובים (כמו הליכי הנחיתה) על פני הליכים פחות חשובים. התקלה עצמה, שניסתה לקדם את המונה, הייתה קשורה להפעלה שגויה של המכ"ם על ידי טייסי החלל.

העולם העסקי

בין השנים 1976–1984 שימשה המילטון מנכ"לית ומייסדת במשותף של חברה בשם "Higher order software" שייצרה מוצר בשם use.it. בשנת 1986 ייסדה המילטון את חברת "המילטון טכנולוגיות" ועמדה בראשה כמנכ"לית. החברה התפתחה סביב רעיון "שפת המערכות האוניברסלית" והסביבה האוטומטית שהוקמה עבורה - "סט הכלים 001". זאת, בהתבסס על מתודולוגיה שפיתחה המילטון לעיצוב מערכות, שכונתה DBTF) Development Before The Fact) היינו פיתוח לפני מעשה.

מורשת מדעית

המילטון צברה מומחיות בתחומים (הצעירים דאז) הבאים: תכנון מערכות ופיתוח תוכנה, ניתוח מערכות והליכים, מתודולוגיית פיתוח תוכנה, שפות מידול למערכות פורמליות, סביבות מחזור-חיים, שיטות להבטחת אמינות תוכנה ושימוש מחדש, אוטומציה, הבטחת איכות תוכנה, שילוב מערכות, ניפוי שגיאות, ממשק משתמש, מערכות הפעלה, ועוד.
היא פיתחה מושגים כגון תוכנה אסינכרונית, תיעדוף בריבוי משימות, ומערכות החלטה עם גורם אנושי, שהניחו יסודות לעיצוב תוכנה מודרני ואמין.
בנובמבר 2016 החליט נשיא ארצות הברית ברק אובמה להעניק לה את מדליית החירות הנשיאותית, עיטור הכבוד הגבוה במדינה.
בשנת 2017, חברת לגו הנציחה את דמותה בסט "נשות נאס"א", יחד עם סאלי רייד, מיי ג'מיסון, קתרין ג'ונסון וננסי גרייס רומן.